32006R1877
L 360/133
JURNALUL OFÍCIAL AL UNIUNII EUROPENE
REGULAMENTUL (CE) NR. 1877/2006 AL COMISIEI
din 18 decembrie 2006
de modificare a Regulamentului (CE) nr. 878/2004 de stabilire a măsurilor tranzitorii în conformitate cu Regulamentul (CE) nr. 1774/2002 privind anumite subproduse de origine animală clasificate ca materii de categoria 1 și 2 și destinate unor utilizări tehnice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitar-veterinare privind subprodusele de origine animală care nu sunt destinate consumului uman (1), în special articolul 4 alineatul (4), articolul 5 alineatul (4) și articolul 32 alineatul (1),
întrucât:
(1)
Regulamentul (CE) nr. 1774/2002 stabilește norme sanitar-veterinare privind subprodusele de origine animală care nu sunt destinate consumului uman. Acest regulament clasifică subprodusele de origine animală în categoriile 1, 2 sau 3, în funcție de riscul pe care îl prezintă.
(2)
În conformitate cu regulamentul menționat, subprodusele de origine animală, altele decât materialele de categoria 1 sau 3, sunt definite ca fiind materiale de categoria 2 fără alte considerații pentru riscul pe care îl prezintă. Autorizația de a utiliza subproduse de origine animală în hrana animalelor depinde de categoria căreia îi aparțin. Anumite materiale de categoria 3 pot fi utilizate în hrana animalelor, în timp ce materialele de categoria 2 sunt, în general, excluse de la o astfel de utilizare.
(3)
Cu toate acestea, anumite subproduse de origine animală care pot fi considerate materiale cu risc scăzut nu figurează în definiția materialelor de categoria 3, inclusă în Regulamentul (CE) nr. 1774/2002. Clasificarea implicită a acestor subproduse în rândul materialelor de categoria 2 nu corespunde riscurilor aferente.
(4)
Regulamentul (CE) nr. 878/2004 al Comisiei din 29 aprilie 2004 de stabilire a măsurilor tranzitorii în conformitate cu Regulamentul (CE) nr. 1774/2002 privind anumite subproduse de origine animală clasificate ca materii de categoria 1 și 2 și destinate unor utilizări tehnice (2) a fost adoptat pentru a autoriza continuarea introducerii pe piață, a exportului, a importului și a tranzitului anumitor subproduse de origine animală clasificate ca materii de categoriile 1 și 2 și destinate exclusiv unor utilizări tehnice.
(5)
Raportul privind subprodusele de origine animală (3) adoptat de Comisie la 21 octombrie 2005 și prezentat Consiliului la 24 octombrie 2005 menționează dificultățile pe care le prezintă clasificarea anumitor materii ca materii de categoria 2 și are în vedere un anumit număr de modificări ale Regulamentului (CE) nr. 1774/2002 cu ocazia revizuirii acestuia, care trebuie să înceapă la sfârșitul anului 2006.
(6)
Până la efectuarea acestor modificări, anumite subproduse de origine animală cu risc scăzut, clasificate în prezent ca materii de categoria 2, ar trebui să poată face obiectul anumitor utilizări în hrana animalelor și utilizări tehnice. Prin urmare, ar trebui extins domeniul de aplicare a Regulamentului (CE) nr. 878/2004, astfel încât să se autorizeze utilizarea anumitor materii cu risc scăzut de categoria 2 la fabricarea unor produse tehnice și anumite utilizări ale acestor materii în hrana animalelor.
(7)
Prin urmare, Regulamentul (CE) nr. 878/2004 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 878/2004 se modifică după cum urmează:
1.
Titlul se înlocuiește cu următorul text:
2.
Articolul 1 se înlocuiește cu următorul text:
„Articolul 1
Domeniu de aplicare
(1) Prezentul regulament se aplică următoarelor subproduse de origine animală, clasificate ca materii de categoria 1 sau 2, în temeiul Regulamentului (CE) nr. 1774/2002, și destinate exclusiv unor utilizări tehnice:
(a)
pieile și blănurile de animale care au fost tratate cu anumite substanțe interzise în temeiul Directivei 96/22/CE a Consiliului (4);
(b)
grăsimile topite derivate din materiile de categoria 1 produse prin aplicarea metodei nr. 1 menționate la capitolul III din anexa V la Regulamentul (CE) nr. 1774/2002 și, în cazul grăsimilor topite provenite de la animale rumegătoare, astfel purificate încât conținutul maxim de impurități insolubile totale reziduale să nu fie mai mare de 0,15 % în greutate și derivatele lipidice care respectă cel puțin normele menționate la capitolul III din anexa VI la Regulamentul (CE) nr. 1774/2002;
(c)
intestinele rumegătoarelor (golite sau nu) și
(d)
oasele și produsele pe bază de os care conțin coloana vertebrală și craniul, și coarnele de bovine, separate de cap, prin aplicarea unei metode de menținere intactă a cavității craniene.
Cu toate acestea, subprodusele de origine animală de acest tip nu trebuie să provină de la animale menționate la articolul 4 alineatul (1) litera (a) punctele (i) și (ii) din Regulamentul (CE) nr. 1774/2002.
(2) Prezentul regulament se aplică următoarelor subproduse de origine animală, clasificate ca materii de categoria 2 în temeiul Regulamentului (CE) nr. 1774/2002 în conformitate cu articolul 5 alineatul (1) litera (g) și destinate hranei animalelor, altele decât animalele terestre de crescătorie, hranei animalelor cu blană de crescătorie sau unor utilizări tehnice, inclusiv fabricarea momelii de pescuit:
(a)
nevertebratele terestre care nu aparțin speciilor patogene pentru animale sau om, în toate stadiile de dezvoltare a acestora, printre care și stadiul larvar;
(b)
animalele acvatice, cu excepția mamiferelor marine, în cazul în care acestea nu provin din acvacultură;
(c)
animalele de acvacultură crescute special pentru a fi utilizate ca momeală de pescuit, cu condiția ca momeala să nu fie utilizată în acvacultură fără transformare prealabilă;
(d)
animalele care aparțin ordinului zoologic al rozătoarelor (Rodentia) și al lagomorfelor (Lagomorpha), inclusiv cele care sunt deținute ca animale de crescătorie pentru producția de produse de origine animală, precum și
(e)
produsele derivate din animalele menționate la literele (a)-(d) sau produse de către acestea, precum icrele, cu excepția făinii derivate din animalele menționate la litera (d).
3.
Se introduce articolul 1a:
„Articolul 1a
Derogare privind documentele comerciale și certificatele de sănătate
Prin derogare de la capitolul III punctul 1 din anexa II la Regulamentul (CE) nr. 1774/2002, subprodusele de origine animală menționate la articolul 1 alineatul (2) din prezentul regulament pot fi furnizate de comercianții cu amănuntul utilizatorilor finali, alții decât operatorii comerciali, fără a fi însoțite în cursul transportului de un document comercial sau, în cazul în care Regulamentul (CE) nr. 1774/2002 prevede acest lucru, de un certificat de sănătate.”
4.
La articolul 2 a doua teză, formularea „la literele (c) și (d) de la articolul 1” se înlocuiește cu formularea „la articolul 1 alineatul (1) literele (c) și (d)”.
5.
La articolul 3 a doua teză, formularea „la articolul 5 litera (a)” se înlocuiește cu formularea „la articolul 5 alineatul (1) sau (2), după caz”.
6.
La articolul 4 alineatul (2), ultima teză se înlocuiește cu următorul text:
„În ceea ce privește subprodusele de origine animală prevăzute la articolul 1 alineatul (1), loturile importate și loturile în tranzit sunt transportate cu respectarea procedurii de supraveghere prevăzute la articolul 8 alineatul (4) din Directiva 97/78/CE a Consiliului (5)
7.
Articolul 5 se înlocuiește cu următorul text:
„Articolul 5
Obligații cu privire la etichetare, livrare, întocmirea de evidențe și tratament
(1) Pe lângă cerințele de identificare prevăzute la capitolul I din anexa II la Regulamentul (CE) nr. 1774/2002, toate ambalajele subproduselor de origine animală prevăzute la articolul 1 alineatul (1) din prezentul regulament au o etichetă cu mențiunea «INTERZIS PENTRU PRODUSELE ALIMENTARE, HRANA PENTRU ANIMALE, ÎNGRĂȘĂMINTE, PRODUSELE COSMETICE, MEDICAMENTE ȘI DISPOZITIVELE MEDICALE».
Cu toate acestea, în cazul în care subprodusele de origine animală sunt destinate producției de medicamente, în conformitate cu legislația comunitară, se poate utiliza o altă etichetă care poartă mențiunea «DESTINATE EXCLUSIV MEDICAMENTELOR».
(2) Toate ambalajele subproduselor de origine animală, prevăzute la articolul 1 alineatul (2), au o etichetă cu mențiunea «IMPROPRIU CONSUMULUI UMAN», cu excepția cazurilor în care subprodusele de origine animală sunt expediate în ambalaje corespunzătoare pentru vânzare, care menționează că respectivul conținut este destinat exclusiv hranei pentru animale de companie sau urmează a fi utilizat ca momeală pentru pești.
(3) Subprodusele de origine animală prevăzute la articolul 1 din prezentul regulament sunt livrate unei instalații tehnice, specializată în utilizarea acestor materii și aprobată în conformitate cu articolul 18 alineatul (1) din Regulamentul (CE) nr. 1774/2002.
Subprodusele de origine animală prevăzute la articolul 1 alineatul (2) pot, de asemenea, să fie livrate:
(a)
unei instalații intermediare aprobate în conformitate cu articolul 10 alineatul (1) din Regulamentul (CE) nr. 1774/2002;
(b)
unei instalații de depozitare aprobate în conformitate cu articolul 11 alineatul (1) din Regulamentul (CE) nr. 1774/2002;
(c)
unei instalații de producție a hranei pentru animale de companie, aprobată în conformitate cu articolul 18 alineatul (1) din Regulamentul (CE) nr. 1774/2002;
(d)
unei exploatații sau unei instalații care deține animale în conformitate cu dispozițiile articolului 23 alineatul (2) litera (c) din Regulamentul (CE) nr. 1774/2002;
(e)
locului de fabricație sau instalației de producție, după caz:
(i)
de produse cosmetice conforme cu Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (6),
(ii)
de produse medicinale de uz veterinar conforme cu Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase de uz veterinar (7),
(iii)
de medicamente conforme cu Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman (8),
(iv)
de dispozitive medicale pentru diagnostic conforme cu Directiva 93/42/CEE a Consiliului din 14 iunie 1993 privind dispozitivele medicale (9) sau
(v)
de dispozitive medicale pentru diagnostic in vitro conforme cu Directiva 98/79/CE a Parlamentului European și a Consiliului din 27 octombrie 1998 privind dispozitivele medicale pentru diagnostic in vitro (10);
(f)
direct comerciantului cu amănuntul, în cazul în care subprodusele de origine animală sunt:
(i)
expediate în ambalaje adecvate pentru vânzare și au o etichetă care menționează clar că respectivul conținut este destinat exclusiv:
-
hranei pentru animale de companie sau utilizării ca momeală de pescuit,
(ii)
uscate prin aplicarea unui tratament suficient pentru a distruge organismele patogene, inclusiv salmonela, sau
(iii)
congelate, în cazul subproduselor de origine animală menționate la articolul 1 alineatul (2) literele (b), (c) și (d) în ceea ce privește rozătoarele (Rodentia).
Fără a aduce atingere Regulamentului (CE) nr. 811/2003 al Comisiei din 12 mai 2003 de punere în aplicare a Regulamentului (CE) nr. 1774/2002 al Parlamentului European și al Consiliului în ceea ce privește interzicerea reutilizării peștelui în interiorul speciei, îngroparea și incinerarea subproduselor animaliere și anumite măsuri tranzitorii (11), subprodusele de origine animală prevăzute la articolul 1 alineatul (2) litera (b) din prezentul regulament pot, de asemenea, să fie furnizate unei exploatații sau unei instalații care deține animale acvatice pentru a servi de materie primă pentru hrana animalelor.
(4) Proprietarul sau operatorul fabricilor, al exploatațiilor sau al instalațiilor prevăzute la alineatul (3) din prezentul articol ori reprezentantul acestora:
(a)
întocmește evidențe în conformitate cu articolul 9 din Regulamentul (CE) nr. 1774/2002;
(b)
se asigură că subprodusele de origine animală sunt supuse, dacă este necesar, unui tratament care aduce autorității competente dovada că materia tratată nu prezintă nici un risc pentru sănătatea animală și publică;
(c)
expediază sau utilizează subprodusele de origine animală exclusiv în scopurile autorizate de autoritatea competentă.
8.
La articolul 7 litera (b), formularea „la articolul 5 litera (c) «se înlocuiește cu formularea» la articolul 5 alineatul (3)”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2006.